钦定古今图书集成/明伦汇编/家范典/第063卷 > 《祭浮梁大兄文》前人
## 钦定古今图书集成/明伦汇编/家范典/第063卷 > 《祭浮梁大兄文》前人

“维元和十二年岁次丁酉闰五月十日己亥，居易等
谨以清酌庶羞之奠，再拜跪奠大哥于座前。”伏惟哥
孝友慈惠，和易谦恭，发自修身，施于为政，行成门内，
信及明寮。廉干露于官方，温重形于酒德，冀资福履，
保受康宁。不谓才及中年，始登下位，辞家不逾数日，
寝疾未及两旬。皇天无知，降此凶酷。交游行路，尚为
“兴叹，骨肉亲爱，岂可胜哀！举声一号，心骨俱碎。今属
日时叶吉，窀穸有期，下邽南原，永祔松槚。居易负忧
系职，身不自由，伏枕之初，既阙在左右，执绋之际，又
不获躬亲，痛恨所钟，倍百常理。呜呼！追思曩昔同气
四人，泉壤九重，刚奴早逝，巴蜀万里，行简未归，茕然
一身，漂弃在此。自哥至此，形影相依”，死灰之心，重有
生意。岂料避弓之日，毛羽摧颓；垂白之年，手足断落。
谁无“兄弟，孰不死生？酌痛量悲，莫如今日。宅相痴小，
居易无男。抚视之间，过于犹子。其馀情理，非此能伸。
惟冀慈灵，俯鉴悲恳，哀缠痛结，言不成文。呜呼哀哉！
伏惟尚飨。”